1. ปัจจัยความเสี่ยง

ความเสี่ยงด้านการเงิน

จากการที่บริษัทฯ กู้ยืมที่เงินตราต่างประเทศ (BIBF) วงเงิน 4.50 ล้านเหรียญสหรัฐอเมริกา
ทำให้บริษัทฯ มีความเสี่ยงจากการที่ค่าเงินบาทอ่อนตัวลง และบริษัทฯ
มิได้มีการทำสัญญาป้องกันความเสี่ยงเอาไว้ เพราะผลขาดทุน ณ
ขณะนี้เป็นเพียงตัวเลขทางบัญชีเท่านั้น ฝ่ายบริหารของบริษัทฯมีความเห็นว่า
การใช้เครื่องมือทางการเงินเพื่อประกันความเสี่ยงนั้นจะก่อภาระค่าใช้จ่ายระยะยาวและอาจกระทบต่อกระแสเงินสดของบริษัทฯ
ได้ อย่างไรก็ดี ในปี 2548
บริษัทฯได้มีการเจรจากับธนาคารและได้รับอนุมัติจากทางธนาคารให้ปลอดการชำระหนี้เงินต้นออกไปอีกโดยนำเงินที่ต้องชำระหนี้
BIBF มาชำระหนี้ในส่วนสกุลเงินบาทแทนในจำนวนที่เท่ากัน ซึ่งมีผลทำให้ภาระหนี้ลดลงเช่นกัน
แต่บริษัทฯ อาจจะได้ประโยชน์จากการแข็งค่าเงินบาทต่อไปอีก และเมื่อวันที่ 31 ตุลาคม 2548
ธนาคารได้อนุมัติเงื่อนไขการชำระหนี้โดยปลอดชำระเงินต้นต่อไปอีก 3 เดือน (ตุลาคม 2548 –
ธันวาคม 2548) หลังจากนั้น จะมีการทยอยชำระคืนตามที่ได้ตกลงไว้กับธนาคาร
ประกอบกับภาวะเศรษฐกิจสหรัฐอเมริกาหดตัว ผู้บริหารของบริษัทฯ
จึงมีความเห็นว่าความเสี่ยงทางด้านการเงินที่เกิดจากอัตราแลกเปลี่ยนน่าจะบรรเทาลงไปได้บ้าง

ความเสี่ยงจากอัตราดอกเบี้ย

 ความเสี่ยงจากอัตราดอกเบี้ย เกิดจากความผันผวนของอัตราดอกเบี้ยในตลาดในอนาคต และมีแนวโน้มอัตราดอกเบี้ยอยู่ในช่วงขาขึ้น ซึ่งจะส่งผลกระทบต่อผลการดำเนินงานและกระแสเงินสดของบริษัท เนื่องจากบริษัทฯ มีความเสี่ยงจากอัตราดอกเบี้ย จากการที่บริษัทฯ มีเงินฝากกับสถาบันการเงิน เงินให้กู้ยืม และเงินกู้ยืม อย่างไรก็ดี บริษัทฯ ได้รับความช่วยเหลือเรื่องอัตราดอกเบี้ยเงินกู้เหลือ 1.5% จากรัฐบาลในส่วนของสาขาปัตตานี ซึ่งได้รับผลกระทบจากเหตุการณ์ความไม่สงบในสามจังหวัดภาคใต้

 ความเสี่ยงทางด้านภาวะการแข่งขัน

บริษัทฯ ประกอบธุรกิจห้างสรรพสินค้า ซึ่งในปัจจุบันมีการแข่งขันที่รุนแรงและต่อเนื่องมาตลอด
โดยเฉพาะคู่แข่งส่วนใหญ่ที่เข้ามาลงทุนจะเป็นธุรกิจค้าปลีกข้ามชาติรายใหญ่ที่มีความรู้ ความชำนาญ
และได้เปรียบทั้งทางด้านเงินลงทุนและเทคโนโลยี
เข้ามาดำเนินธุรกิจในเขตท้องที่เทศบาลนครหาดใหญ่ อันได้แก่ บิ๊กซีซูเปอร์เซ็นเตอร์ เทสโก้โลตัส
คาร์ฟูร์ แม็คโคร เซ็นทรัล โรบินสัน เป็นต้น ซึ่งยังไม่นับรวมมินิมาร์ท แผงลอย โชห่วย
ที่มีอยู่มากมายตามหมู่บ้านหรือแหล่งชุมชนต่างๆ แม้กระทั่งที่จังหวัดปัตตานี ห้างบิ๊กซีซูเปอร์เซ็นเตอร์
ก็ได้ขยายสาขาไปเปิดดำเนินการแล้วเช่นกัน

ภาวะการแข่งขันด้านค้าปลีกในปัจจุบันผู้บริโภคมีช่องทางในการเลือกซื้อสินค้าและบริการมากขึ้น
ระมัดระวังในการใช้จ่ายมากขึ้น อีกทั้งจะเลือกแต่สิ่งที่ดี มีคุณภาพ ราคาถูก และประหยัด
ดังนั้นบริษัทฯ จึงต้องใช้กลยุทธ์ทางด้านราคา และส่งเสริมการขาย เพื่อรักษาส่วนแบ่งทางการตลาด
ซึ่งจะส่งผลให้ต้นทุนขายและบริการรวมทั้งค่าใช้จ่ายสูงขึ้น กำไรในการประกอบธุรกิจลดลง
รวมทั้งความจำเป็นที่จะต้องลงทุนมากขึ้นในการปรับปรุง ตกแต่ง
และจัดรูปแบบการจัดวางสินค้าภายในห้างฯไดอาน่าใหม่ซึ่งต้องใช้เงินลงทุนค่อนข้างสูง
เพื่อรักษายอดขายอีกด้วย อย่างไรก็ตาม บริษัทฯ
ก็ได้วางกลยุทธ์เสริมโดยเพิ่มความหลากหลายของการให้บริการเพื่อเป็นจุดแข็งของห้างฯไดอาน่า
และหลีกเลี่ยงที่จะแข่งขันกับจุดเด่นของคู่แข่ง
ทางห้างฯเลือกที่จะวางกลยุทธ์ทางการตลาดให้ชัดเจนมากขึ้น โดยเน้นจุดแข็ง
คือการมีพื้นที่ในการจัดกิจกรรมทั้งภายในและภายนอกอาคาร
ซึ่งในปีที่ผ่านมามีกิจกรรมทั้งจากส่วนกลาง ส่วนราชการ
และส่วนเอกชนในท้องถิ่นเข้ามาใช้พื้นที่อย่างต่อเนื่องตลอดทั้งปี
ซึ่งนอกจากจะมีรายได้จากการให้เช่าพื้นที่แล้วยังสามารถดึงกลุ่มลูกค้าใหม่เข้ามาได้มากขึ้นด้วย
ซึ่งน่าจะลดผลกระทบจากความเสี่ยงดังกล่าว

ความเสี่ยงด้านความสามารถในการจ่ายเงินปันผล

สืบเนื่องจากความเสี่ยงในการดำเนินธุรกิจในภาวะการแข่งขันที่รุนแรงตามที่กล่าวมาข้างต้น
และสืบเนื่องมาตั้งแต่เกิดภาวะวิกฤตเศรษฐกิจในปี 2540 เรื่อยมาจนกระทั่งถึงปัจจุบัน ทำให้บริษัทฯ
มีผลขาดทุนในปี 2548 จำนวน 13.64 ล้านบาท และมีผลการดำเนินงานขาดทุนสะสม ณ สิ้นปี
2548 จำนวน 219.15 ล้านบาท
ส่งผลให้บริษัทฯไม่สามารถจ่ายเงินปันผลให้กับผู้ถือหุ้นได้ในระยะเวลาอันใกล้นี้ แต่อย่างไรก็ตาม
บริษัทฯได้พยายามปรับปรุงกลยุทธ์ทางการตลาด
โดยการจัดหาสินค้ากลุ่มใหม่ที่แตกต่างจากคู่แข่งขันและมีกำไรขั้นต้นสูงขึ้นมาจำหน่าย
การพัฒนาเทคโนโลยีโดยการนำระบบ IT เพื่อใช้วิเคราะห์ข้อมูลลูกค้า
เพื่อนำมาซึ่งการพัฒนาทางด้านคุณภาพและการบริการ
การวิจัยวิเคราะห์ข้อมูลในเชิงวิชาการโดยผู้ชำนาญเฉพาะด้าน
ตลอดจนการพัฒนาคุณภาพของพนักงาน เพื่อเพิ่มศักยภาพในการแข่งขัน ซึ่งจะส่งผลให้บริษัทฯ
มีกำไรจากการดำเนินงานได้ในอนาคต

ความเสี่ยงจากโอกาสในการรับชำระเงินกู้ยืม

บริษัทฯ ได้ทำการตั้งสำรองที่ 100% สำหรับบัญชีลูกหนี้รายบริษัท ธยานี จำกัด เรียบร้อยแล้ว
ตามคำสั่งของสำนักงานคณะกรรมการ กลต. และในการประชุมคณะกรรมการบริษัท ครั้งที่ 2/2547
เมื่อวันที่ 9 พฤษภาคม 2547 และในการประชุมคณะกรรมการครั้งที่ 4/2547 เมื่อวันที่ 7
พฤศจิกายน 2547 ได้มีการปรึกษาหารือเพิ่มเติม ในการติดตามทวงหนี้
และการดูแลให้มีการชำระหนี้ให้เป็นไปตามตารางการชำระหนี้
ที่ได้รับการอนุมัติจากที่ประชุมผู้ถือหุ้นครั้งที่ 1/2546 แล้วนั้น
ซึ่งกรรมการบริหารได้รายงานให้ทราบว่าได้มีการเจรจากับ บริษัท ธยานี จำกัด เป็นระยะๆ
และได้มีการเจรจาให้มีการชำระหนี้ให้เร็วขึ้น ทั้งนี้บริษัทฯ ได้รับชำระหนี้เงินต้นจากบริษัท ธยานี
จำกัด ในปี 2548 และปี 2547 จำนวน 4 ล้านบาท และ 3 ล้านบาท ตามลำดับ ต่อมาเมื่อวันที่
24 กุมภาพันธ์ 2549 ซึ่งเป็นเหตุการณ์ภายหลังวันที่ในงบดุล บริษัทฯ ได้รับชำระหนี้อีกจำนวน 20
ล้านบาท เป็นแคชเชียร์เช็ค 1 ฉบับ ทำให้ความเสี่ยงดังกล่าวลดน้อยลง เนื่องจากมีหนี้คงค้างเพียง
9 ล้านบาทในวันที่รับชำระเงินจำนวนดังกล่าวแล้ว ซึ่งทางบริษัทฯ
จะได้ดำเนินการติดตามเป็นระยะๆ ให้มีการชำระหนี้ที่เหลือต่อไป

ความเสี่ยงจากการที่บริษัทฯจัดซื้อสินค้าจากผู้จัดจำหน่ายหนึ่งรายมากกว่าร้อยละ 30

บริษัทฯ จัดซื้อสินค้าจากผู้จัดจำหน่ายรายหนึ่ง เป็นจำนวนร้อยละ 36.46 ซึ่งอาจก่อให้เกิดความเสี่ยงจากการต้องพึ่งพิงผู้จัดจำหน่ายรายดังกล่าว ดังนั้น ทางฝ่ายบริหารจึงมีแผนรองรับ โดยการจัดรายการสำหรับสินค้าของผู้จัดจำหน่ายกลุ่มอื่นอยู่อย่างสม่ำเสมอเพื่อผูกสัมพันธ์ไว้และได้จัดซื้อสินค้าจากผู้จัดจำหน่ายรายอื่นมาจำหน่ายแล้ว ฝ่ายบริหารมีความเห็นว่าจะลดความเสี่ยงลงได้ อย่างไรก็ดีทางฝ่ายบริหารก็ได้พยายามใช้ความสัมพันธ์กับผู้จัดจำหน่ายรายใหญ่ดังกล่าว มาเป็นเครื่องมือในการเสริมสร้างความร่วมมือทางการตลาดเพื่อประโยชน์สูงสุดของกิจการห้างเช่นกัน นอกจากนี้ยังมีการจัดซื้อสินค้าจากแหล่งสินค้าใหม่ๆ ทั้งในและต่างประเทศ เพื่อให้ได้สินค้าที่แตกต่าง และสร้างผลตอบแทนต่อหน่วยที่สูงกว่าสินค้าจากผู้จัดจำหน่ายรายเดิม

ความเสี่ยงจากการที่บริษัทฯ มีผู้ถือหุ้นรายใหญ่มากกว่าร้อยละ 50

เนื่องจากบริษัทฯ มีผู้ถือหุ้นรายใหญ่อยู่ 2 ราย ที่ถือหุ้นรวมกันในบริษัทฯ มากกว่าร้อยละ 50 คือ
บริษัท ธยานี จำกัด ถือหุ้นในบริษัทฯ เป็นจำนวน 4.21 ล้านหุ้น คิดเป็นสัดส่วนร้อยละ 32.38
ในขณะที่บริษัท พิธานพาณิชย์ จำกัด ถือหุ้นในบริษัทฯ เป็นจำนวน 2.59 ล้านหุ้นคิดเป็นสัดส่วน
ร้อยละ 19.92 และ ทั้งสองบริษัทฯ มีผู้มีอำนาจควบคุมในบริษัทฯ เป็นกลุ่มบุคคลเดียวกัน
โดยมีโครงสร้างคณะกรรมการของทั้งสองบริษัทฯ เป็นดังนี้

คณะกรรมการบริษัท พิธานพาณิชย์ จำกัด

  ------------------ ----------------------------------------------------
  1. นายศิริพงษ์        จันทรัศมี

  2. นายบรรเวช       จันทรัศมี

  3. นายบรรลือ        จันทรัศมี

  4. นายบรรจบ        จันทรัศมี

  5. นายธรรมนูญ       โกวิทยา

  6. นายเนตร         จันทรัศมี
  ------------------ ----------------------------------------------------

7. นายนิกข์ เลาหะกุล

คณะกรรมการบริษัท ธยานี จำกัด

  ------------------ ----------------------------------------------------
  1. นายบรรจบ        จันทรัศมี

  2. นายศิริพงษ์        จันทรัศมี

  3. นายเนตร         จันทรัศมี

  4. นางวดีวรรณ       จันทรัศมี

  5. นางสุพพตา        ศิลปธีรธร
  ------------------ ----------------------------------------------------

กลุ่มผู้ถือหุ้นรายใหญ่ดังกล่าวข้างต้น
สามารถควบคุมมติที่ประชุมผู้ถือหุ้นในส่วนของมติที่ต้องการเสียงสนับสนุนเกินกึ่งหนึ่งของที่ประชุมผู้ถือหุ้น
จึงอาจจะก่อให้เกิดความเสี่ยงต่อผู้ถือหุ้นรายอื่นที่ไม่สามารถรวบรวมคะแนนเสียงเพื่อตรวจสอบและถ่วงดุลได้
แต่บริษัทฯก็มีกรรมการอิสระและกรรมการตรวจสอบ รวมสามท่าน
เพื่อถ่วงดุลการดำเนินการของกรรมการบริหารและสามารถรายงานต่อผู้ถือหุ้นได้เช่นกัน

 สำหรับมติที่ต้องการเสียงสนับสนุนเกิน 2 ใน 3 ของที่ประชุม ก็จะไม่เป็นความเสี่ยงมากนักสำหรับผู้ถือหุ้นรายอื่น เพราะจะสามารถตรวจสอบและถ่วงดุลการออกเสียงสนับสนุนได้

ความเสี่ยงจากเหตุการณ์ไม่สงบในสามจังหวัดชายแดนภาคใต้

ในช่วงต้นปี 2547 ต่อเนื่องมาจนถึงปัจจุบัน เหตุการณ์ความไม่สงบในสามจังหวัดชายแดนภาคใต้
อันได้แก่ ปัตตานี ยะลา และ นราธิวาส และบางอำเภอในเขตจังหวัดสงขลา
ซึ่งปัญหาความไม่สงบเรียบร้อยในภาคใต้จะมีผลกับนักท่องเที่ยวในเขตจังหวัดสงขลาโดยเฉพาะอำเภอหาดใหญ่
ทั้งชาวไทยและชาวต่างชาติมาก รวมทั้งประชาชนที่อยู่ในท้องถิ่นนั้นๆ ด้วย
และทำให้นักธุรกิจชะลอตัวที่จะเข้ามาลงทุนในจังหวัดดังกล่าว
แต่ในภาครัฐก็พยายามที่จะแก้ไขปัญหาและสร้างขวัญและกำลังใจให้ดีขึ้น และบริษัทฯ
ยังไม่สามารถคาดการณ์ได้ว่าจะสงบเรียบร้อยเมื่อใด แต่ทั้งนี้บริษัทฯ ก็ไม่ได้นิ่งนอนใจ
มีการเรียกประชุมประเมินสถานการณ์ และใช้โอกาสในภาวะที่ไม่แน่นอนวางแผนปรับปรุงห้าง
เพื่อเพิ่มความสามารถในการแข่งขัน เมื่อสถานการณ์ดีขึ้น
จากการที่รัฐบาลสามารถแก้ไขปัญหาอย่างจริงจัง อย่างไรก็ดี
แนวโน้มความไม่สงบฯยังคงจะดำเนินต่อไป ซึ่งบริษัทฯ ก็จะยังคงได้รับผลกระทบต่อไป

นอกจากนี้ ในส่วนของจังหวัดปัตตานี บริษัทฯ มีสาขาของห้างฯไดอาน่าอยู่ บริษัทฯ
ได้มีการประกันภัยทรัพย์สิน อาคารและสินค้าของบริษัทฯ
โดยมีผลคุ้มครองไปถึงภัยเนื่องจากจลาจลและการกระทำด้วยเจตนาร้าย ภัยระเบิด
เป็นที่เรียบร้อยมาก่อนหน้านี้แล้ว ทั้งนี้การประกันภัยในส่วนดังกล่าวนี้
ได้มีการทำขึ้นมาเพื่อคุ้มครองทรัพย์สินของบริษัทฯ ในทุกๆ สาขาแล้วด้วยเช่นกัน

ความเสี่ยงจากการขาดทุนสะสมเกินทุน

นับแต่ปี 2540 ภายหลังจากที่รัฐบาลประกาศลอยตัวค่าเงินบาท ส่งผลให้บริษัทฯ
ต้องรับรู้ผลขาดทุนจากอัตราแลกเปลี่ยน เนื่องจากบริษัทฯ
มีการกู้ยืมเงินจากต่างประเทศซึ่งรวมอยู่ในผลขาดทุนสะสม ณ วันที่ 31/12/48 มีจำนวนทั้งสิ้น
219.15 ล้านบาท
ประกอบกับการเปิดดำเนินการของห้างข้ามชาติที่รุกคืบเข้ามาทำธุรกิจในเขตภาคใต้ตอนล่างมากขึ้น
ทำให้เกิดการแข่งขันอย่างสูงในพื้นที่ รวมทั้งเหตุการณ์หลายๆ อย่าง อาทิเช่น
การเกิดน้ำท่วมครั้งใหญ่ในจังหวัดสงขลา และอีกหลายๆ จังหวัดในภาคใต้ตอนล่าง
การเกิดเหตุการณ์ไม่สงบในสามจังหวัดชายแดนภาคใต้ เป็นต้น จึงส่งผลให้บริษัทฯ
มีความจำเป็นในการปรับปรุงในเรื่องต่างๆ ซึ่งทำให้เกิดค่าใช้จ่ายและต้นทุนที่สูงขึ้น
แต่ทั้งนี้ก็เพื่อกระตุ้นยอดขาย และรักษาส่วนแบ่งทางการตลาดให้ได้

อย่างไรก็ดี บริษัทฯ ได้ดำเนินนโยบายเพื่อสร้างความสามารถในการแข่งขัน
โดยการปรับปรุงตกแต่งพื้นที่ขายใหม่ทั้งหมดต่อเนื่องมาตั้งแต่ปี 2546 จนถึงปลายปี 2547
และเพิ่มความสามารถในการทำกำไร
โดยมีนโยบายการจัดซื้อจัดหาสินค้าทั้งภายในและภายนอกประเทศที่มีต้นทุนต่ำ
สามารถทำกำไรได้สูงเข้ามาจำหน่าย มีผลให้ในปี 2548 บริษัทฯ มีรายได้จากการขาย
รายได้จากการให้เช่าและบริการสูงขึ้นจากปีก่อน ทั้งนี้บริษัทฯ
คาดว่าน่าจะช่วยให้ผลประกอบการขาดทุนลดลงในปีต่อๆ ไป และสามารถกลับมามีกำไรได้ในอนาคต

ความเสี่ยงจากราคาน้ำมันที่สูงขึ้น

ภายในปี 2548 มีการปรับราคาน้ำมันขึ้นมาตลอดเวลา ส่งผลให้ต้นทุนในการดำเนินการสูงขึ้น
อาทิเช่น ค่าขนส่ง เป็นต้น และยังส่งผลต่อเนื่องไปยังการลดกำลังซื้อของผู้บริโภคด้วยเช่นกัน
อย่างไรก็ดี ผู้บริหารก็ได้ทำการแก้ไขโดยมอบนโยบายให้ฝ่ายขายเจรจาเรื่องค่าขนส่ง
กับผู้จัดจำหน่ายสินค้า เพื่อให้แบ่งเบาภาระค่าขนส่งไปจากบริษัทฯ มากขึ้น ซึ่งในปี 2548
ได้รับความร่วมมือจากผู้จัดจำหน่ายบ้าง แต่ยังน้อยรายอยู่ซึ่งได้ตั้งเป้าเจรจาในปีต่อไปให้มากขึ้น